የህዝቦች የመዋደድና ተቻችሎ አብሮ የመኖር ባህል ተጠናክሮ ሊቀጥል ይገባል- የኦሮሚያ ብሔራዊ ክልላዊ መንግስት
ሰሞኑን በምዕራብ አርሲ ዞን በተወሰኑ ወረዳዎች የተፈጠረው ሁከትን አስመልክቶ የክልሉ መንግስት ኮሙዩኒኬሽን ጉዳዮች ቢሮ ባወጣው መግለጫ፥ የጥፋት ኃይሎች እምነትን ከእምነት እና ብሔርን ከብሔር የሚያጋጭ አጀንዳ ለመጠቀም እየተሯሯጡ እንዳሉ ተጨባጭ የሆነ ምልክት መታየቱን አመልክቷል።ቢሮው በላከው መግለጫ በዚህ አመት በክልሉ አንዳንድ ቦታዎች በተፈጠሩ ችግሮች በሰው ህይወት እና በንብረት ላይ ጉዳት መድረሱን አስታውሷል።ህገ መንግስታዊ ስርዓትን ለመናድና ህዝቡን ወደ ዳግም ባርነት ለመክተት ያደረጉት ጥረት በህዝቡ ሙሉ ተሳትፎ ከሽፎ መረጋጋት ተፈጥሮ ነገሮች ወደ ቀድሞ ቦታቸው ተመልሰው ህዝቡም ወደ ልማት ስራው ተመልሷልም ነው ያለው።ይሁን እንጂ እነኚህ የጥፋት ኃይሎች ይዘትና ዘዴዎችን በመቀያየር የጥፋት ተግባራቸውን ሲፈጽሙ እንደሚታዩ አስታውቋል።በዚህ ሰሞን በምዕራብ አርሲ ዞን በተወሰኑ ወረዳዎች ውስጥ በፈጠሩት ሁከት በሰው ህይወትና በንብረት ላይ ጉዳት መድረሱን ያነሳው መግለጫው፥ ከምንም በላይ የኃይማኖት ተቋማትን ማቃጠላቸው የኃይማኖቶችና የብሄር ብሄረሰቦች ተከባበሮና ተዋዶ መኖር ላይ የጥፋት ዘመቻ ለማድረግ ማቀዳቸውን ያጋለጠ መሆኑን ነው የገለፀው።ለዘመናት በመከባበርና በአብሮነት በኖረው ህዝብ መካከል ያልተገባ የፖለቲካ ትርፍ ለማግኘት እምነትን ተገን በማድረግ መንቀሳቀስ ለህዝብ ካለቸው ንቀት የሚመነጭ ነውም ብሏል።የእነዚህ ኃይሎች የህዝቡን ተጠቃሚነት መጨመርና የልማቱን መፋጠን ለማዳከምና ለመግታት መሯሯጥ የተስፋ መቁረጣቸው ማረጋገጫ መሆኑ የማይታበል ሀቅ መሆኑንም ገልጿል።ህዝቡ አብሮ የመኖር እሴት ያለው የተከበረና ነውርን የሚያውቅ ስለሆነ በጠባቦችና በትምክህተኞች አመለካከት የሚወናበድ አይደለም ያለው የክልሉ መንግስት መግለጫ፥ ከዚህ ቀደም እንደሚያደርገው የጥፋት ኃይሎችን ፊት ለፊት በመጋፈጥ ሴራቸውን በማጋለጥ ሰላሙን ሊያረጋግጥ ይገባል ብሏል።(ኤፍ.ቢ.ሲ)